इस बुधवार को हुई मूल्यवृद्धि के बाद कांग्रेस के एक बड़े नेता का बयान सबसे ज्यादा निराशाजनक है. उन्होंने कहा कि पेट्रोल की कीमतें बढ़ाना कंपनियों का काम है और सरकार असहाय है. सरकार की यह असहायता ही आम आदमी के लिए सबसे बड़ी चिंता की बात है. बड़ी पूंजी के हाथ में देश के आम आदमी को नोचने की ताक़त थमा कर जब सरकार असहाय बनती है तो बहुत मुश्किल होती है. दरअसल स्वार्थ और तिकड़म की इस दुनिया में सरकार ही आम आदमी के हितों की रक्षक होती है लेकिन जब वह कुछ नहीं कर सकती तो देश की जनता को लूट के सौदागरों के हाथ में जाने के लिए मजबूर होना पड़ता है. आज वही हालत है. लेकिन उससे भी बड़ा दुर्भाग्य यह है कि देश की राजनीति में कोई भी आवाज़ ऐसी नहीं है जो लूट के अर्थशास्त्र से अवाम को निजात दिलाने की कोशिश कर सके. मौजूदा सरकार पर नियंत्रण रखने के काम सबसे ज्यादा यूपीए गठबंधन में शामिल पार्टियों का है. उनका रुख सामने आ ही गया है.